A partir de dades de la Xarxa de Vigilància i Prevenció de la Contaminació Atmosfèrica ( XVPCA ) i d'altres fonts, juntament amb algoritmes de previsió del trànsit, una empresa barcelonina ha creat un mapa web interactiu per conèixer hora rere hora, i en cada punt de la ciutat, les concentracions de NO 2 en diverses urbs europees.
L'eina a més proporciona consells sobre com evitar les zones més afectades.
Lobelia és una empresa barcelonina que avalua les vulnerabilitats i riscos associats als diferents escenaris climàtics en diverses regions del món, des dels futurs conreus que seran possibles a l'Àfrica i a l'Amèrica central, fins a la predicció avançada d'eventuals plagues de llagosta.
Per a bastir les seves eines de representació de dades Lobelia se serveix d'intel·ligència computacional a la qual subministra entrades provinents de satèl·lits (majoritàriament dades obertes de satèl·lits europeus acollits al Programa Copernicus ).
Entre els diferents instruments que ofereix Lobelia, n'hi ha un que permet visualitzar de manera fàcil i ràpida la concentració de diòxid de nitrogen (NO 2 ) a Barcelona, Madrid i Amsterdam.
El producte, anomenat Lobelia Air, és un mapa web interactiu que mostra les dades d'aquest contaminant recollides a les ciutats esmentades mitjançant sistemes de captació com el de la XVPCA de la Generalitat o el de l'Institut Meteorològic Reial dels Països Baixos (KNMI).
Lobelia Air també utilitza dades d'observacions meteorològiques d'organismes com el European Centre for Medium-Range Weather Forecasts, i sèries històriques, procedents per exemple del Copernicus Atmosphere Monitoring Service, cosa que li permet oferir informació des dels tres dies anteriors a la consulta, així com prediccions a deu hores vista, per a una zona concreta.
La principal font d'emissió de diòxid de nitrogen a ciutat són els vehicles de combustió.
Els efectes nocius del NO 2 sobre la salut són principalment afeccions pulmonars, que en els casos més greus poden derivar en edema.
El NO 2 també té un paper clau en la formació d'altres contaminants, com l'ozó troposfèric (O 3 ), del qual és precursor juntament amb la llum solar i alguns compostos orgànics volàtils.
L'O 3 és altament irritant, i nociu per al sistema respiratori.
Per tot plegat, conèixer els nivells de NO 2 pot ajudar a menar accions concretes per a la reducció de la seva emissió, i pot servir per predir possibles episodis subsegüents de contaminació per ozó troposfèric i emetre les corresponents alertes a la població.
Les dades de NO 2 que es representen a Lobelia Air s'expressen en μg/m3 i s'actualitzen cada hora.
Però probablement la característica més notable de Lobelia Air és el fet que la informació es facilita per a cada carrer de la ciutat, amb la qual cosa l'usuari pot dissenyar els seus trajectes a peu o en bicicleta a fi d'evitar les rutes més contaminades, o optar per una zona o una altra si vol dur a terme activitat física intensa a l'exterior.
L'eina també proposa alternatives, zones amb menor concentració de NO 2, com ara parcs, per protegir-se dels nivells de peu de carrer.
Captura de pantalla del web de Lobelia Air, on es visualitzen dades del matí del 8 de juliol de 2019 per a la zona portuària de Barcelona: davant els 126 μg/m3 de la ronda Litoral, els 92 μg/m3 del parc del Mirador del Poble Sec tampoc semblaven una opció gaire atractiva
Captura de pantalla del web de Lobelia Air, en què es visualitzen dades del matí del 8 de juliol de 2019 per a Amsterdam, on la situació era molt millor que a Barcelona, amb tot just 16 μg/m3 al centre de la ciutat.
Recordem que segons l' OMS, els nivells acceptables de NO 2 no haurien de superar els 40 μg/m3 en mitjana anual, o els 200 μg/m3 en mitjana horària
Contaminació atmosfèrica i protecció de l'ambient atmosfèric, Serveis basats en la localització, Observació i mesura territorial, Indicadors ambientals, Dimensió social de la sostenibilitat